Of Monsters and Men þarf að gera hlé á tónleikaferð sinni . Ljósmynd / Meredith Truax Hljómsveitin Of Monsters and Men þurfti að aflýsa tónleikum sínum sem áttu að fara fram í Bangkok í gær . Í tilkynningu sem Nanna Bryndís Hilmarsdóttir , söngkona sveitarinnar , sendi inn á aðdáendasíðu sveitarinnar á Instagram er ástæðan heilsufarstengd , eða „ medical emergency “ eins og hún orðaði það . Tónleikarnir hefðu verið þeir fyrstu hjá sveitinni í höfuðborg Taílands og segir Nanna Bryndís vonbrigðin vegna þessa vera mikil . Á morgun átti sveitin að koma fram á tónleikum í Hong Kong en þeim hefur einnig verið aflýst og í þeirri tilkynningu kemur fram að einn hljómsveitarmeðlima hafi verið lagður inn á spítala í Bangkok . Engar tilkynningar eða nánari upplýsingar hafa verið gefnar út á síðum sveitarinnar .